text: Venus efterlod en prik på solen
  06 juni 2012 kl. 07.32
  De morgenduelige blev belønnet med et enestående syn, da planeten Venus passerede solen onsdag. Planeten skyggede for solen. Det kunne med en stærk kikkert ses som en lille prik på solen.
  Omkring 50 mennesker fulgte begivenheden fra første parket på Orion Planetarium i Jels ved Haderslev.
  Venus er den næst inderste planet i solsystemet efter Merkur. Den er den kraftigst lysende af alle planeter og stjerner.
  Den første observation af en passage blev gjort af den britiske amatørastronom Jeremiah Horrocks i 1639, og fænomenet bliver først gentaget i december 2117.
  I Danmark kunne man onsdag morgen kun se den afsluttende del af passagen, da solen stod op.
  Venus er søsterplanet til Jorden og har nogenlunde samme størrelse, men dermed hører enhver lighed op.
  Venus er omgivet af et permanent lag af skyer, som primært består af svovldioxid og svovlsyre. Lige under skyerne raser en voldsom storm med vindstyrke på 350 kilometer i timen.
  Overfladetemperaturen er 400 til 500 grader, og der er 90 atmosfærers tryk. Det svarer til trykket en kilometer under havoverfladen.
  